送任逵度支監嵩山崇福宮
作者：曾鞏
朝代：宋

paragraphs: 漢陽門下士，車騎幕中賓。
志節初皆壯，風流久更新。
樞庭承遠派，郎位襲清塵。
雅淡琴聲古，溫純玉性真。
詩書來射策，慈惠起臨人。
淮海褰帷久，褒斜叱馭頻。
政平無橫吏，刑省絕冤民。
汴路揚旌出，吳門擁節巡。
持權心似水，待物氣如春。
懋德垂承詔，遺榮遽乞身。
行高寧繫俗，道勝不憂貧。
北絕分琳館，西歸近紫宸。
鴻飛開羽翼，驥逸露精神。
却理烟霞宅，重尋水石鄰。
青嵩銷鶴怨，碧洛見鷗馴。
故友欣聯璧，諸儒慕墊巾。
學兼鴻寶異，興與赤松親。
激勸留方冊，驚傳動縉紳。
浮雲雖抗意，仄席正逢辰。
祇恐尊廉退，丁寧致軟輪。